এফটিএম ইন্টারন্যাশনাল

এফটিএম ইন্টারন্যাশনাল হল মার্কিন যুক্তরাষ্ট্রের ট্রান্সজেন্ডার পুরুষদের স্বার্থে নির্মিত প্রাচীনতম সংস্থা।  ১৯৮৬ সালে লু সুলিভান কর্তৃক প্রতিষ্ঠিত, এই সংস্থা ট্রান্সজেন্ডার পুরুষদের জন্য জরুরী তথ্যপ্রদান পরিষেবা প্রদান করে এবং তার পাশাপাশি গনমাধ্যম ও সামাজিক ক্ষেত্রে ট্রান্সজেন্ডার পুরুষ সম্পর্কিত বিষয়সমূহের দৃশ্যমানতা বৃদ্ধি করার লক্ষ্যেও কাজ করে চলেছে।  

এফটিএম ইন্টারন্যাশনাল নামে পরিচিত এই সংস্থাটির প্রতিষ্ঠা হয় সান ফ্রান্সিসকোতে, ১৯৮৬ সালের ডিসেম্বর মাসে। লু সুলিভান এই সংস্থাটির প্রতিষ্ঠা করেছিলেন।  তখন আঞ্চলিক ক্ষেত্রে ট্রান্সজেন্ডার নারীদের জন্য অনুরূপ অনেক প্রতিষ্ঠানের অস্তিত্ব ছিল। সুলিভানের প্রতিষ্ঠিত এফটিএম ইন্টারন্যাশনাল সংস্থাটি প্রথম থেকেই ফ্রান্সিসকোতে বসবাসকারী যৌন বৈচিত্র্যময় ব্যক্তিদের আকর্ষণ করেছিল। এই সংস্থাটি যৌন অভিমুখিতার উপর ভিত্তি করে গঠিত সামাজিক বিভাজনের ধারনাকে এড়িয়ে চলত। 

১৯৮৭ সালের সেপ্টেম্বর থেকে এফটিএম ইন্টারন্যাশনাল মাসিক এফটিএম সম্পাদকীয়  প্রকাশ করা শুরু করে, যা সংস্থার সদস্যদের বিভিন্ন তথ্য সরবরাহ করত।   প্রথমদিকে সংস্থার দ্বারা আয়োজিত বৈঠকগুলোতে অংশ নেন বেশ কয়েকজন পরিচিত ট্রান্সজেন্ডার পুরুষ, অধিকারকর্মী জেমিসন গ্রিন, আলোকচিত্রী লরেন ক্যামেরন এবং স্টিফেন থর্ন—যিনি ছিলেন মার্কিন যুক্তরাষ্ট্রের অন্যতম উচ্চপদস্থ ট্রান্সজেন্ডার আইন প্রয়োগকারী কর্মকর্তা।   প্রতিষ্ঠাতা লু সুলিভান ১৯৯১ সালে মৃত্যুর আগে সংগঠনটির দায়িত্ব গ্রিনের হাতে তুলে দেন। এরপর গ্রিন এফটিএম ইন্টারন্যাশনালকে একটি অলাভজনক প্রতিষ্ঠান হিসেবে নিবন্ধিত করেন এবং আন্তর্জাতিক পরিচিতির জন্য সংস্থার নামের সঙ্গে ইন্টারন্যাশনাল শব্দটি যুক্ত করেন।   ১৯৯৯ সালের মধ্যে,  সংগঠনটি প্রায় ১৭টি দেশে নিজের শাখা বিস্তার করে এবং এর তৎকালীন সদস্য সংখ্যা ছিল প্রায় ১,৫০০ জন। 

১৯৯৫ সালের ১৮ থেকে ২০ আগস্ট পর্যন্ত এফটিএম ইন্টারন্যাশনাল উত্তর আমেরিকায় প্রথম আন্তর্জাতিক  সর্ব-লিঙ্গ সম্মেলনের আয়োজন করে।  এই সম্মেলনের মূল উদ্দেশ্য ছিল ট্রান্সজেন্ডার পুরুষদের জন্য একটি সংহত সম্প্রদায় গঠন করা এবং সমাজে ট্রান্সজেন্ডারদের বিষয়ে প্রচলিত ধারনার পরিবর্তন আনা। সেই সময়ে জনসাধারণের চোখে ট্রান্সজেন্ডার বলতে শুধুমাত্র ট্রান্সজেন্ডার নারীদের কথাই উপস্থাপিত হতো। এই সম্মেলনে যুক্তরাষ্ট্র, কানাডা, অস্ট্রেলিয়া, জার্মানি এবং জাপান থেকে আসা ৩৬০ জনেরও বেশি ট্রান্সজেন্ডার পুরুষ অংশগ্রহণ করেন। 

 সেবা 
এফটিএম ইন্টারন্যাশনাল তাদের বিশ্বব্যাপী তাদের শাখা সংগঠনের মাধ্যমে বৈঠকের আয়োজন করে।  এই সংস্থার শাখা মার্কিন যুক্তরাষ্ট্র, চীন, ফ্রান্স, ভারত, মেক্সিকো এবং দক্ষিণ আফ্রিকাতে প্রসারিত। এই সংগঠন শুধুমাত্র ট্রান্সজেন্ডার পুরুষদের সম্পর্কে সাধারণ শিক্ষাদানেই সীমাবদ্ধ নয়, বরং বিভিন্ন  লিঙ্গ-সম্পর্কিত গুরুত্বপূর্ণ  তথ্যও প্রদান করে। যেমন, লিঙ্গ-ডিসফোরিয়ার জন্য গুরুত্বপূর্ন চিকিৎসা সংক্রান্ত তথ্যও এই সংগঠনের মাধ্যমে সহজলভ্য হয়েছে।   এফটিএম ইন্টারন্যাশনালের অফিসিয়াল ওয়েবসাইটে এমন সকল ডাক্তারদের সম্পর্কে তথ্য পাওয়া যায়, যারা লিঙ্গ সম্পর্কিত চিকিৎসা সেবায় বিশেষজ্ঞ। 

এফটিএম ইন্টারন্যাশনাল তাদের সদস্যদের জন্য আইনি সহায়তাও প্রদান করে এবং ট্রান্সজেন্ডার ল সেন্টারকে আর্থিক পৃষ্ঠপোষকতা প্রদান করে।  এই অংশীদারিত্বের মাধ্যমে ট্রান্সজেন্ডার ল’ সেন্টার প্রতি বছর ক্যালিফোর্নিয়া ট্রান্সজেন্ডার লিডারশিপ সামিটের আয়োজন করে, যেখানে এফটিএম ব্যক্তিদের জন্য তাদের আইনগত অধিকার সম্পর্কিত গুরুত্বপূর্ণ তথ্য প্রদান করা হয়। 

 উদ্যোগ এবং লক্ষ্য 
এফটিএম ইন্টারন্যাশনালের মূল লক্ষ্য হল ট্রান্সজেণ্ডার পুরুষ এবং তাদের পরিবারকে সহায়তা প্রদান করা এবং একটি ঐক্যবদ্ধ এফটিএম সম্প্রদায় গড়ে তোলা। সংগঠনটির অন্যান্য গুরুত্বপূর্ণ লক্ষ্য ও কার্যক্রমের মধ্যে রয়েছে স্থানীয় এবং আঞ্চলিক শাখা ও সম্প্রদায়ের জন্য পৃষ্ঠপোষকতা প্রদান, শিক্ষামূলক কার্যক্রম পরিচালনা, এবং ট্রান্সজেন্ডার পুরুষদের সামাজিক গ্রহণযোগ্যতা বৃদ্ধি কতা। এই সব উদ্যোগের মাধ্যমে এফটিএম ইন্টারন্যাশনাল একটি সহানুভূতিশীল ও সচেতন পরিবেশ তৈরিতে গুরুত্বপূর্ণ ভূমিকা রাখছে, যেখানে এফটিএম ব্যক্তিরা আত্মবিশ্বাসের সঙ্গে নিজেদের পরিচয় গড়ে তুলতে পারে। 

 প্রকাশনা 

 এফটিএম আন্তর্জাতিক নিউজলেটার
 এফটিএমআই ইয়েলো পেজ রিসোর্স ডিরেক্টরি
 এফটিএম ইন্টারন্যাশনাল সিডি: দ্য স্টোরি অফ আ ট্রান্স ম্যান 

 তথ্যসূত্র 

বিষয়শ্রেণী:১৯৮৬-এ ক্যালিফোর্নিয়ায় প্রতিষ্ঠিত
বিষয়শ্রেণী:এলজিবিটিকিউ-সম্পর্কিত সংস্থা